Felipe Massa

**Felipe Massa** (sündinud 25. aprillil 1981 São Paulos) on Brasiilia vormel 1 sõitja.

## Enne vormel 1
Massa hakkas kardisõitu treenima 8-aastaselt. Ta sõitis riiklikel ja rahvusvahelistel meistrivõistlustel, kuni 1998. aastal liitus vormeli Chevrolet' sarjaga. Ta lõpetas Brasiilia meistrivõistlused viienda kohaga, kuid järgmisel aastal võitis juba kolm sõitu kümnest ja tuli Brasiilia meistriks.

2000. aastal sõitis ta vormeli Renault' sarjas nii Itaalia kui ka Euroopa lahtistel meistrivõistlustel ja võitis mõlemad. Itaalia meistrivõistlustel võitis ta kaheksast etapist neli kvalifikatsiooni ja neli etappi. Euroopa meistrivõistlustel võitis ta üheksast etapist kolm.

2001. aastal sõitis ta Euroopa turismiautode meistrivõistlustel neli etappi ja kogus 71 punkti, millega saavutas kõigest 23. koha. Samal aastal sõitis ta vormeli 3000 sarjas, mille ta ülekaalukalt võitis: kümnelt etapilt kogus ta kuus etapivõitu, kuus kvalifikatsioonivõitu ja viis kiireimat ringi. Massa kogus 60 punkti, teine koht anti välja 32 punktiga. Tema meeskonnakaaslane sai küll ainult ühe punkti, kuid meeskondlikuks esikohaks piisas sellestki.

## Vormel 1
### 2002, 2004–2005: Sauber
Pärast kaht nii edukat hooaega pääses Massa sõitma vormel 1 sarja. Ta sai koha Nick Heidfeldi kõrvale Sauberis. Enne teda meeskonnas sõitnud Kimi Räikkönen oli pääsenud McLarenisse. Massa ei sõitnud hästi, katkestades pooled etapid (Heidfeld ainult kolm korda). Mõlemad said pisut punkte, kuid võrreldes eelmise hooajaga olid Sauberi tulemused halvemad: Heidfeld oli seitsme punktiga kümnendal kohal, Massa nelja punktiga 13. kohal ja Sauber 11 punktiga viiendal kohal. Parimateks osavõttudeks võib pidada akht etappi Malaisias ja viit etappi Hispaanias, kus mõlemad said punkte.

Viis etappi enne 2002. aasta hooaja lõppu läks Arrowsi meeskond hingusele. Selle liider Heinz-Harald Frentzen palgati Sauberi testisõitjaks ja senine testisõitja Jos Verstappen vallandati. Kui Massa sai ühesõidulise karistuse, sõitis Frentzen tema asemel isegi eelviimase etapi. Lõpuks palgati Frentzen Massa asemele. 2003. aastal oli Massa Ferrari testisõitja.

2004. aastaks ei pikendanud Sauber kummagi sõitjaga lepingut. Heidfeld läks Jordanisse ja sai hooajal ainult kolm punkti, Frentzen ei saanud ühegi vormelitiimiga uut lepingut. Sauberi eest sõitsid Giancarlo Fisichella ja Massa ning tegid seda neist märgatavalt paremini. Poodiumile ei jõutud, kuid Fisichella sai 22 punktiga 11. koha, Massa 12 punktiga 12. koha ja Sauber 34 punktiga 6. koha.

Fisichella katkestas hooajal ainult ühe sõidu ja selline kindlus avaldas muljet Renault'le, kes vajas stabiilset sõitjat. Nad ostisid Fisichella ära ja tema asemele võeti Sauberisse 2005. aastaks eksmaailmameister Jacques Villeneuve. Ent hooaeg polnud nii hea kui eelmine: Massa oli 11 punktiga 13. kohal, Villeneuve 9 punktiga 14. kohal. Poodiumile ei jõudnud kumbki.

### 2006–2013: Ferrari
Ferrari palkas Massa endale Michael Schumacheri kõrvale teiseks sõitjaks. Massa asendas Rubens Barrichello, kes oli eelmisel hooajal saanud kõigest 38 punkti, neljanda poodiumikohta ja kaheksanda koha üldarvestuses, mis polnud Ferrari vääriline tulemus. Hooaja viiendal etapil, Euroopa Grand Prix'l, jõudis Massa esimest korda elus Schumacheri ja Fernando Alonso järel poodiumile. Järgmisel etapil, Hispaania Grand Prix'l, sõitis Massa võistluse kiireima ringi. Kümnendal etapil, USA Grand Prix'l, tuli ta juba Schumacheri järel teiseks. Sama kordus ülejärgmisel etapil Saksamaa Grand Prix'l. 13. etapil, Ingari Grand Prix'l, sõitis Massa taas kiireima ringi, aga 14. etapil, Türgi Grand Prix'l, võitis algul kvalifikatsiooni ja seejärel etapi. Kvalifikatsiooni võitis ta ka kahel viimasel etapil, lõpetades need etapid teise ja esimesena. Kokku andsid tema 80 punkti individuaalse kolmanda koha Alonso ja Schumacheri järel. Kuna aga Renault' teine sõitja Fisichella oli samuti tubli, jäi Ferrari meeskondlikult Renault'le alla (201 : 206).

2007. aastal loobus Schumacher vormelist. Tema asemele palgati Kimi Räikkönen, kes tuli 110 punktiga maailmameistriks. Massa võitis kuus kvalifikatsiooni ja kolm etappi ning sõitis kuus korda kiireima ringi, kuid ikkagi oli ta 94 punktiga alles neljandal kohal. Pärast McLareni diskvalifitseerimist sai Ferrari ka konstruktorite karika.

2008. aastal võitis Massa kuus kvalifikatsiooni ja kuus etappi ning sõitis kolm kiireimat ringi ning oleks peaaegu maailmameistriks tulnud. Viimasel etapil Brasiilias võitis Massa kodupubliku ees kvalifikatsiooni ja etapi. Massa sõitis ka kiireima ringi, kuid Hamilton suutis viimasel ringil tõusta viiendale kohale, mis tagas talle ühepunktilise eduga (98 : 97) maailmameistritiitli. Räikköse kolmas koht tagas Ferrarile siiski teist aastat järjest 172 : 151 ülekaaluga McLareni ees konstruktorite karika.

2009. aasta oli Ferrarile märgatavalt halvem. Massa suutis poodiumikoha saada ainult korra, kui tuli Saksamaal kolmandaks. Kuid Monacos sõitis ta kiireima ringi. Räikkösel läks pisut paremini ja sai Belgias esimese koha.

2009. aasta Ungari Grand Prix' kvalifikatsioonis tegi Massa raske avarii. Barrichello vormeli vedrustuse detail tabas tema pead, kui ta sõitis kiirusega 260 km/h, ja selle tagajärjel ta sõitis rajapiirdesse kiirusega 100 km/h. Massa viidi ajupõrutuse ja koljuvigastusega Budapesti haiglasse, kus teda opereeriti. Tema jaoks lõppes sellega 2009. aasta hooaeg. Esialgu kutsuti järgmistel etappidel teda asendama Michael Schumacher, kes pidi aga vana vigastuse tõttu loobuma. Massa asemele võeti esialgu Ferrari testisõitja Luca Badoer, kaks etappi hiljem aga Giancarlo Fisichella. Kumbki ei saanud ainsatki punkti.

Hooaja kokkuvõttes oli Räikkönen 48 punktiga kuuendal kohal, Massa 22 punktiga 11. kohal ja Ferrari 70 punktiga neljandal kohal.

2010. aastaks Massa paranes. 2009. aasta viimasel etapil Brasiilias lubati tal isegi olla see, kes võistlejatele etapi lõppu märkivat ruudulippu lehvitab. Massa jätkas Ferraris, kuid meeskonnast lahkus Räikkönen, kellega ei saadud palgas kokkuleppele. Tema kõrvale palgati Fernando Alonso. Fisichella võeti testisõitjaks. Massa alustas hooaja avaetappi teisena ja meeskonnakaaslane Fernando Alonso võitis sõidu. Austraalias sõitis Massa kvalifikatsioonis viienda aja ja sai esikolmikusse. Pärast sõitu kommenteeris ta rõõmsalt, et see oli hea algus hooajale. Pärast Malaisia etappi asus Massa meistrivõistluste edetabelit juhtima, aga see ei püsinud kaua, sest Hiinas tal sõit ebaõnnestus ning ta langes edetabelis kuuendaks. Kuues koht edetabelis püsis meistrivõistluste hooaja lõpuni. Saksamaal oli Massa lühikest aega liider, kuid Ferrari insener Rob Smedley andis käsu Alonso mööda lasta. Koduetapil ei õnnestunud Massal punktidele jõuda ning ta lõpetas 15. kohal. Abu Dhabis õnnestus Massal saada kümnenda koha eest üks punkt ja ta lõpetas hooaja kuuendal kohal edetabelis 144 punktiga. Ferrari oli konstruktorite karika arvestuses kolmas 396 punktiga.

2011. aastal jätkas Massa Scuderia Ferraris ja meeskonnakaaslase Alonsoga. Hooaeg oli Massa jaoks tavaline, kuna ta ei suutnud kordagi poodiumile tõusta. Meistrivõistluste edetabelis ta jäi kuuendaks ning teenis 118 punkti.

Vaatamata oma eelmisele ebaõnnestunud hooajale jäi Massa Ferrarisse veel ka 2012. aastaks. Austraalias Massa katkestas, kvalifikatsioonis sai 16. koha. Tema tiimikaaslane Alonso sai kvalifikatsioonis 12. koha ja lõpetas viiendana. Hooaja lõpp läks tal edukalt, sest ta lõpetas Jaapanis teisena ja suutis isegi Brasiilias poodiumile tõusta. Hooaja lõpetas Massa meistrivõistluste edetabelis seitsmendana 122 punktiga.

2013. aasta ei olnud Massa jaoks kuigi edukas. Ta suutis ainult korra Hispaania etapis poodiumile tõusta. Brasiilia oli hooaja viimane etapp, kus ka tema karjäär Ferrari roolis lõppes. Massa oli 8 aastat teinud koostööd Ferrari tiimiga ja oli korra olnud isegi tiitlivõistlusel aastal 2008, kuid Hamilton edestas teda ühe punktiga. Massa asemele siirdus uueks hooajaks tema kunagine tiimikaaslane Räikkönen. Felipe ise osõlmis kolmeaastase lepingu Williamsi tiimiga ja ttahtis seal veeta oma viimased vormel 1 aastad.

### 2014–...: Williams
Massa uueks meeskonnakaaslaseks sai 2014. aastal soomlane Valtteri Bottas.

## Tulemused vormel 1 sarjas